NARIADENIE VLÁDY

Slovenskej republiky

zo 17. júla 2002,

ktorým sa ustanovujú kvalitatívne ciele povrchových vôd a limitné hodnoty ukazovateľov  znečistenia odpadových vôd a osobitných vôd

	Vláda Slovenskej republiky podľa § 78 ods. 1 písm. a) a b) zákona č.184/2002 Z. z. o vodách a o zmene a doplnení niektorých zákonov (vodný zákon) nariaďuje:

§ 1
Predmet úpravy

	Týmto nariadením sa ustanovujú
a)	požiadavky na kvalitu povrchovej vody a kvalitatívne ciele  povrchovej vody určenej na 
odber pre pitnú vodu,  vody určenej na závlahy a vody vhodnej pre život a 
reprodukciu pôvodných druhov rýb a rozsah monitorovania týchto vôd,
b)	limitné hodnoty ukazovateľov znečistenia odpadových vôd a osobitných vôd vypúšťaných do povrchových vôd alebo do podzemných vôd, osobitne pre ich vypúšťanie v citlivých oblastiach,
c)	limitné hodnoty ukazovateľov znečistenia priemyselných odpadových vôd obsahujúcich  škodlivé látky a obzvlášť škodlivé látky vypúšťaných do povrchových vôd,
d)	požiadavky na vypúšťanie odpadových vôd z odľahčovacích objektov a z povrchového odtoku.

			                                                     § 2
Požiadavky na kvalitu povrchovej vody a kvalitatívne ciele povrchovej vody

(1)	Požiadavky na kvalitu povrchovej vody sú všeobecné kvalitatívne požiadavky pre povrchové vody, ktoré sú  uvedené v prílohe č. 1.

(2)	Kvalitatívne ciele povrchovej vody určenej na odber pre pitnú vodu, vody určenej na závlahy a vody vhodnej pre život a reprodukciu  pôvodných druhov rýb, ktoré sú  určené  odporúčanými hodnotami ukazovateľov znečistenia, medznými hodnotami ukazovateľov znečistenia a rozsah ich monitorovania sú  uvedené v prílohe č. 2.
      
      (3) Požiadavky na kvalitu povrchovej vody a kvalitatívne ciele povrchovej vody uvedené v prílohách č. 1 a 2 vyjadrujú prípustný stupeň znečistenia povrchovej vody pri 355-dňovom prietoku alebo najmenšom zaručenom prietoku.

§ 3
 Limitné hodnoty ukazovateľov znečistenia odpadových vôd a osobitných vôd vypúšťaných do povrchových vôd alebo podzemných vôd

(1)	Na  vypúšťanie odpadových vôd a osobitných vôd do povrchových vôd1) sa vzťahujú  limitné hodnoty ukazovateľov znečistenia, ktoré sú uvedené v prílohe č. 3.

(2)	 Na vypúšťanie odpadových vôd a osobitných vôd do  podzemných vôd 2) sa vzťahujú limitné hodnoty ukazovateľov znečistenia, ktoré sú uvedené v prílohe č. 3. 

(3)	 Ak sú odpadové vody a osobitné vody vypúšťané z jedného  zdroja znečistenia viacerými výustami, limitné hodnoty ukazovateľov znečistenia určí orgán štátnej vodnej správa  samostatne pre každý výust. 

(4)	Pri vypúšťaní priemyselných odpadových vôd do povrchových vôd a podzemných vôd3) môže orgán štátnej vodnej správy  uložiť oddelené zneškodňovanie priemyselných odpadových vôd z jednotlivých výrob priamo v mieste ich vzniku, ak  sa tým zamedzí šírenie  špecifických, ťažko odbúrateľných látok do prostredia.

(5)	Na vypúšťanie odpadových vôd a osobitných vôd do povrchových vôd v citlivých oblastiach4) platia limitné hodnoty ukazovateľov znečistenia, ktoré sú označené písmenom „c“ v prílohe č. 3. Limitné hodnoty ukazovateľov znečistenia v citlivých oblastiach sa považujú za splnené, ak sa na príslušnej čistiarni odpadových vôd zníži množstvo celkového fosforu najmenej o 80%  a celkového dusíka o 70 – 80 %. 

(6)	 Odporúčané metódy pre určovanie hodnôt ukazovateľov znečistenia vo vypúšťaných odpadových vodách a osobitných vodách sú uvedené v prílohe č. 4;  použiť možno aj inú metódu, ak jej detekčný limit, presnosť a správnosť zodpovedajú  odporúčanej metóde.

(7)	Pri sledovaní dodržiavania limitných hodnôt ukazovateľov znečistenia sa vychádza z rozborov laboratórií určených ministerstvom, ktorých  zoznam je uvedený vo Vestníku Ministerstva životného prostredia Slovenskej republiky. V prípadoch sporných výsledkov rozborov vzoriek odpadových vôd vykonaných týmito laboratóriami, je  rozhodujúci výsledok rozborov vzoriek, ktoré vykoná Národné referenčné laboratórium pre oblasť vôd na Slovensku.

(8)	Limitnými hodnotami ukazovateľov znečistenia, ktoré sú označené písmenom "p"  v prílohe č. 3, sú koncentračné hodnoty zlievanej vzorky za určené časové obdobie. Limitnými hodnotami ukazovateľov znečistenia, ktoré sú označené v prílohe č. 3 písmenom "m," sú koncentračné hodnoty kvalifikovanej bodovej vzorky. Pre  zdroj znečistenia do 50 EO sú ustanovené limitné hodnoty ukazovateľov znečistenia koncentračnými hodnotami bodovej vzorky.

(9)	Pri vypúšťaní splaškových odpadových vôd a komunálnych odpadových vôd sa určia obidve hodnoty uvedené v odseku 8 maximálne do výšky hodnôt uvedených v časti A prílohy č. 3. Pri vypúšťaní priemyselných odpadových vôd a osobitných vôd sa určia iba koncentračné hodnoty zlievanej vzorky  za určené časové obdobie, maximálne  do výšky hodnôt uvedených v časti B prílohy č. 3. V závislosti od charakteru  výroby, používaných surovín, spôsobu čistenia a vypúšťania týchto vôd ako aj od charakteru recipientu možno určiť aj pre priemyselné odpadové vody koncentračné hodnoty kvalifikovanej bodovej vzorky.

(10)	 Minimálny počet vzoriek  a spôsob odberu vzoriek potrebný na posúdenie súladu vypúšťaných splaškových odpadových vôd a komunálnych odpadových vôd s koncentračnými hodnotami zlievanej vzorky, určenými pre jednotlivé ukazovatele je uvedených  prílohe č. 5; minimálny počet vzoriek a spôsob odberu vzoriek môže orgán štátnej vodnej správy  určiť aj pre vypúšťanie priemyselných odpadových vôd a osobitných  vôd.

(11)	 Vypúšťanie splaškových odpadových vôd a komunálnych odpadových vôd do povrchových vôd a do podzemných vôd je v súlade s určenými limitnými hodnotami ukazovateľov znečistenia, ak počet zlievaných vzoriek s prekročenými koncentračnými hodnotami ukazovateľov znečistenia určenými pre zlievanú vzorku, nie je väčší ako ich prípustný počet uvedený v prílohe č.6 a koncentračné hodnoty ukazovateľov znečistenia kvalifikovanej bodovej vzorky alebo bodovej vzorky podľa odseku 8, určené v povolení, nie sú prekročené v žiadnej z odobratých vzoriek. 

(12)	Limitné hodnoty ukazovateľov znečistenia pri vypúšťaní priemyselných odpadových vôd a osobitných vôd do povrchových vôd a do podzemných vôd  sa považujú za splnené, ak ani v jednej zlievanej vzorke nie sú prekročené určené koncentračné hodnoty; platí to aj pre kvalifikovanú bodovú vzorku.

(13)	 Na posúdenie dodržania určených hodnôt ročného bilančného množstva vypúšťaného znečistenia v odpadových vodách a osobitných vodách je rozhodujúci súčin úhrnného množstva vypúšťaných vôd v príslušnom kalendárnom roku a aritmetického priemeru výsledkov rozborov vzoriek vypúšťaných vôd v tom istom roku s výnimkou bilančného množstva vypúšťaného znečistenia v priemyselných odpadových  vodách, na ktoré sa vzťahuje postup uvedený v § 4 ods. 7. Aritmetický priemer koncentračných hodnôt jednotlivých ukazovateľov znečistenia vôd sa vypočíta len z výsledkov  rozborov  tých vzoriek, v ktorých sa sledujú koncentračné hodnoty zlievanej vzorky alebo bodovej vzorky podľa odseku 8. 

§ 4
Vypúšťanie priemyselných odpadových vôd s obsahom   obzvlášť škodlivých látok 

(1)	Na vypúšťanie priemyselných odpadových vôd s obsahom obzvlášť škodlivých látok sa okrem  ustanovení § 2 a 3, vzťahujú aj špecifické opatrenia uvedené v časti A a B prílohy č. 7 a zásady určovania limitných hodnôt ďalších obzvlášť škodlivých látok a škodlivých látok, ktoré sú  uvedené  v  prílohe č. 8. 

 (2) Limitné hodnoty ukazovateľov znečistenia vypúšťaných priemyselných odpadových vôd s obsahom obzvlášť škodlivých látok z nových priemyselných zdrojov5) sa považujú za splnené, ak sa v nich uplatnia najlepšie dostupné techniky potrebné na  znižovanie množstva týchto látok vo vypúšťaných odpadových vodách s cieľom ich postupného vylúčenia a na odstránenie nerovného konkurenčného prostredia.

(3) Najlepšia dostupná technika je technika zodpovedajúca najúčinnejšiemu a progresívnemu stavu rozvoja činností, technológií a metód ich prevádzkovania, ktorá je ekonomicky a technicky dostupná a ktorá zabezpečuje vysoký stupeň ochrany zdravia ľudí a životného prostredia.  

         (4) Limitné hodnoty ukazovateľov znečistenia a postup monitorovania vypúšťania priemyselných odpadových vôd s obsahom obzvlášť škodlivých látok  sú uvedené v  časti A prílohy č. 7.

        (5) Kvalitatívne ciele a spôsob ich monitorovania sú uvedené v  časti B prílohy č. 7. 
 
        (6) Vypúšťanie priemyselných odpadových vôd s obsahom obzvlášť škodlivých látok do povrchových vôd je v súlade s určenými limitnými hodnotami ukazovateľov znečistenia, ak priemerné denné koncentrácie a priemerné mesačné koncentrácie obzvlášť škodlivých látok neprekročia ustanovené limitné hodnoty určené  v povolení. 

        (7) Povolené bilančné množstvo vypúšťaných obzvlášť škodlivých látok sa hodnotí ako dodržané, ak ich množstvo pripadajúce na jednotku charakteristického parametra znečisťujúcej činnosti za obdobie jedného dňa a jedného mesiaca neprekročí hodnotu určenú v povolení. 

          (8) Odporúčané metódy analýz obzvlášť škodlivých látok sú uvedené v  časti C prílohy č. 7. Na analýzu  možno  použiť aj inú metódu, ak jej detekčný limit, presnosť a správnosť zodpovedajú odporúčanej metóde.

§ 5
Požiadavky na  vypúšťanie odpadových vôd z odľahčovacích objektov

(1)	Odpadové vody z odľahčovacích objektov tvoria časť odpadových vôd, ktoré sú zo stokového systému hydraulicky oddelené a odtekajú cez odľahčovací objekt do povrchových vôd.

(2)	Odľahčovací objekt je objekt alebo zariadenie na stokovej sieti jednotnej alebo polodelenej sústavy alebo v čistiarni odpadových vôd, ktorý  slúži na oddelenie časti odpadových vôd odvádzaných stokovou sieťou do povrchových vôd.

(3)	 Vyústenia odpadových vôd z odľahčovacích objektov jednotnej sústavy musia spĺňať základné kritérium na ich vypúšťanie, ktorým je zmiešavací pomer. Minimálne nariedenie komunálnych odpadových vôd musí dosahovať zmiešavací pomer určený hodnotou 1:4, ktorý  vyjadruje pomer priemerného denného prietoku komunálnych odpadových vôd v bezdažďovom období ku prietoku vôd z povrchového odtoku, ktorý sa odvádza do čistiarne odpadových vôd počas dažďa. V miestach so sprísnenými požiadavkami na kvalitu povrchovej vody  možno  na vypúšťanie odpadových vôd z odľahčovacích objektov vyžadovať vyššie nariedenie odpadových vôd tak, aby bol zmiešavací pomer v rozsahu do 1:8.

(4)	 Podkladom na preukázanie počtu prípadov odľahčovania v priebehu roka pri rozsiahlych stokových sieťach  s počtom odľahčovacích objektov väčším ako 10 je odborné  posúdenie zrážkových a odtokových pomerov. Pri čase dotoku stokovou sieťou k príslušnému odľahčovaciemu objektu rovnom alebo väčšom ako 15 minút, počet prípadov odľahčovania môže byť najviac 15 za rok v dlhodobom priemere. Pri čase dotoku stokovou sieťou  k príslušnému odľahčovaciemu  objektu menšom ako 15 minút, počet prípadov odľahčovania môže byť najviac 20 za rok v dlhodobom priemere.

(5)	Ustanovenia odsekov 3 a 4 sa nevzťahujú na odľahčovací objekt na čistiarni odpadových vôd umiestnený pred sekundárnym stupňom čistenia po mechanickom čistení odpadových vôd.  

§ 6
Požiadavky  na  vypúšťanie vôd z povrchového odtoku

(1)	Vody  z povrchového odtoku odtekajúce zo zastavaných území, pri ktorých sa predpokladá, že obsahujú látky, ktoré môžu nepriaznivo ovplyvniť kvalitu povrchovej vody a podzemnej vody, možno vypúšťať do podzemných vôd nepriamo len po predchádzajúcom zisťovaní6) a vykonaní potrebných opatrení. Vodami z povrchového odtoku sú najmä vody z cestných komunikácií pre motorové vozidlá, parkovísk, z odstavných a montážnych plôch, z plôch priemyselných areálov, na ktorých sa skladuje alebo inak zaobchádza  so škodlivými látkami a obzvlášť škodlivými látkami.

(2)	Vody z povrchového odtoku odtekajúce zo zastavaných území, o  ktorých sa nepredpokladá, že obsahujú látky, ktoré môžu nepriaznivo ovplyvniť kvalitu povrchových vôd a podzemných vôd možno vypúšťať do podzemných vôd nepriamo.

(3)	Pri vypúšťaní vôd z povrchového odtoku sa neurčujú limitné hodnoty ukazovateľov znečistenia. Stokové siete musia byť vybavené zariadením na zachytenie plávajúcich látok a v prípade vypúšťania vôd z povrchového odtoku podľa odseku 1, ak sa preukáže ich nepriaznivý vplyv na kvalitu vôd v recipiente, aj zariadením na zachytávanie škodlivých látok a obzvlášť škodlivých látok.

					§ 7
Zrušovacie ustanovenie

Zrušuje sa nariadenie vlády Slovenskej republiky č. 242/1993 Z.z., ktorým sa ustanovujú ukazovatele prípustného stupňa znečistenia vôd.

§ 8
Účinnosť

	Toto nariadenie vlády nadobúda účinnosť 1. septembra 2002.

Mikuláš Dzurinda